Elon Musk atura el procés de compra de Twitter | NacióDigital\nElon Musk atura el procés de compra de Twitter\nEl magnat medita fer marxa enrere en l'operació per un informe corporatiu que estima que un 5% dels seus usuaris són falsos, però el veritable motiu pot anar molt més enllà\nper Maria Rabella, Barcelona, Catalunya | 13 de maig de 2022 a les 12:48 |\nEn l'ascens al liderat de Twitter, Elon Musk ha de fer front a obstacles econòmics, legals i corporatius | EP\nA començaments de maig, Twitter va remetre un informe a la Comissió del Mercat de Valors dels Estats Units (SEC) on xifrava el percentatge de comptes de la plataforma que són spam o falsos: menys d'un 5% del total. Aquesta dada, del primer trimestre del 2022, podria ser el motiu pel qual l'home més ric del món, Elon Musk, fes marxa enrere en la seva decisió de compra de la xarxa social per 42.156 milions d'euros.\nAquest matí, el magnat ha fet un tuit a la plataforma on ha anunciat que, de moment, el procés d'adquisició és "en pausa" a l'espera que pugui confirmar la xifra exacta de comptes amb aquestes característiques. I és que, un dels seus objectius principals és, precisament, fer fora de Twitter totes les comptes falses, aquelles que no li poden generar cap mena d'ingressos. De la seva publicació a xarxes, se'n pot extreure que si la dada resulta ser superior al 5%, farà una passa enrere.\nUna decisió que, sens dubte, generaria moltes preguntes. Una d'elles, ja és en l'aire: per què fer aquest tuit ara si fa dues setmanes que es coneix l'informe? El veritable motiu per no comprar Twitter pot anar molt més enllà del que explica Musk en menys de 280 caràcters.\nL'informe que Twitter ha enviat a la SEC no és cap pràctica esporàdica. Forma part d'una feina rutinària que està obligat a fer periòdicament. En aquest sentit, l'entitat governamental estatunidenca ja ha hagut de corregir a la companyia en diverses ocasions en considerar que les dades dels últims tres anys eren errònies. L'excusa perfecta per Elon Musk, que ara desconfia de les xifres i sospita que podrien ser molt més elevades.\nNo obstant això, una altra vegada sorgeix el mateix dubte. Quan va licitar la compra de Twitter, el passat 14 d'abril, va dir que una de les seves intencions era fer fora de la plataforma els perfils falsos. Per tant, ja s'imaginava que hi havia una quantitat considerable de comptes amb aquestes característiques. Així doncs: per què ara, quan se li posa una xifra, canvia de parer i posa el fre?\nEl tuit del magnat ja ha tingut repercussions a la borsa dels Estats Units, on les accions de Twitter han caigut al voltant d'un 20% a primera hora del dia. Abans que es conegués la notícia, les accions de la xarxa social també baixaven, alhora que ho feien les de Tesla -companyia de la qual és director general-. La marca de vehicles elèctrics ha experimentat un descens del 30% de les seves accions el darrer mes, el que limita la capacitat del magnat d'invertir la seva fortuna en la compra de Twitter. Per això, ja ha teixit dues aliances: el príncep saudí Al Waleed Bin Talal, el fons sobirà de Qatar i un milionari pro Donald Trump, Larry Ellison.\nAls obstacles financers als quals haurà de fer front Elon Musk si vol persistir en la compra de Twitter, s'hi sumen, també des de fa una mica més de dues setmanes, problemes legals. El 23 d'abril d'enguany, la Unió Europea va aprovar la Digital Services Act, una legislació històrica que les organitzacions de drets humans qualifiquen de "punt d'inflexió" a Internet. Amb ella, Europa el que fa és establir unes regles del joc bàsiques per tots aquells agents que operen al ciberespai europeu.\nL'objectiu principal és "crear un espai segur on els drets fonamentals dels usuaris estiguin protegits". Per això, una de les qüestions que es vol combatre és, precisament, un dels afers que més defensa Elon Musk: que tothom pugui dir la seva, sense límit a la llibertat d'expressió. Per Europa, hi ha un límit: la desinformació.\nLa Digital Services Act crearà un mecanisme d’emergència per combatre la intoxicació, sobretot en contextos de crisi. La Unió posa d'exemple el que ha passat amb la pandèmia de la Covid o la guerra d'Ucraïna, però aquests escenaris podrien ser ben bé extrapolables al que es va viure al Congrés dels Estats Units el sis de gener del 2021. Una data que passarà a la història per ser el moment en què l’expresident Donald Trump va fer creure a una part de l'opinió pública, en bona part a través de Twitter, que les eleccions que s’havien celebrat el dia anterior no havien estat democràtiques i que, per tant, el govern escollit era il·legítim, el que va provocar que una marea de gent assaltes el cor de la democràcia al país. Un fet que, de retruc, també va ocasionar que Trump quedés fora de les principals xarxes socials del món, Meta i Twitter. Un veto que, ara, Musk vol aixecar.\nLa nova legislació europea obligarà les companyies a sotmetre’s a auditories anuals per explicar com pal·lien els riscos que presenten les seves plataformes i també s'hauran de cenyir a les consideracions europees sobre quins continguts són adequats i quins no. És el fi de l'autoregulació que havia regnat fins ara a Internet.\nLa Digital Services Act entrarà en vigor a finals de 2023, gener de 2024 com a màxim. Després d’aquesta data, la Unió Europea donarà quatre mesos de marge a les empreses per adaptar-se o començaran les sancions, que podrien ser de fins al 6% dels beneficis globals de les entitats. En cas que la incompleixin reiteradament, les xarxes socials en qüestió quedaran prohibides en territori europeu.\nL'oferta d'Elon Musk no només ha aixecat polseguera fora de Twitter, també a dins. Aquesta setmana ha transcendit que el director executiu, Parag Agrawal, ha fet fora a dos alts càrrecs, ha aturat les contractacions de nou personal i ha demanat reduir les despeses a l'espera que es resolgui la situació de la companyia. Twitter, a més, porta ja temps amb certes dificultats per sumar nous usuaris i augmentar els ingressos. Nous escenaris als quals l'home més ric del món haurà de fer front si decideix continuar endavant.\nElon Musk, que és conegut per prendre decisions impulsives en el món dels negocis, ara podria haver pres una de meditada: agafar els bots com a excusa per no comprar Twitter. Una decisió que li pot sortir molt cara, ja que si, finalment, fes ferma la intenció que ha deixat entreveure avui, hauria de pagar gairebé 1.000 milions d'euros. És una de les clàusules del contracte que va signar, tot i que no queda clar com quedaria si es demostra que les dades que ha proporcionat la companyia es demostren ser, una vegada més, incorrectes.\nEn cas que volgués continuar endavant amb la seva oferta, els accionistes la votaran i passarà pel filtre de les entitats reguladores del país, amb un escrutini que es preveu intens. Amb tot, s'estima que l'operació trigaria entre tres i sis mesos en tancar-se.\nPerò, com amb tot, la piràmide d'Elon Musk podria quedar-se, simplement, en un castell de sorra.\nSocietat, Elon Musk, Unió Europea, Digital Services Act, Twitter


09 maig 2021 10:40\ndBalears | 24 juliol 1999\nSense precedents Els incidents que s'han registrat durant les darreres manifestacions d'estudiants a l'Iran no tenen «precedents», reconegué ahir un dels més alts dirigents iranians, l'expresident Ali Akbar Hachemi-Rafsandjani, qui també criticà «l'actitud sospitosa» d'Ankara. «La revolució, la Universitat, les faccions polítiques i el guia suprem (l'ajatolah Ali Khamenei) han resultat perjudicats», afirmà Rafsandjani, durant l'oració setmanal de la universitat de Teheran.AFP.\nUnió Europea El primer ministre finlandès, Paavo Lipponen, el país del qual deté aquest semestre la presidència de la Unió Europea, afirmà ahir a Kíev que la UE abona, tot i l'oposició alemanya, la construcció a Ucraïna de dos reactors nuclears per reemplaçar la central de Txernòbil. «No interpretaré les paraules del canceller alemany, Gerhard Schroeder, com una complicació», declarà Lipponen. Kíev amenaçà de no tancar Txernòbil, com està previst per al 2000.E.P.\nInterrogatori Cevat Soysal, un responsable del Partit dels Treballadors del Kurdistan (PKK) capturat a Europa per Turquia, va ser traslladat ahir al Tribunal de Seguretat de l'Estat (DGM) d'Ankara per prestar declaració. Soysal va ser interrogat pel fiscal del DGM, Nuh Yuksel, encarregat del seu cas. El responsable del PKK arribà al DGM després d'un control mèdic, envoltat d'un important dispositiu de seguretat. Soysal, que pateix hepatitis, semblava molt cansat, segons les imatges difoses per la televisió NTV. E.P.\n• Estats Units/Cuba\nAcostament Oficialment, el to és el de la Guerra Freda, però Cuba i Estats Units han fet darrerament petits i discretes passes que augmenten els contactes entre ambdós països, dominats des de fa prop de 40 anys per un embargament comercial i financer nord-americà. Dimecres, per primera vegada en la turmentada història entre ambdós veïns, dos alts funcionaris cubans varen ser rebuts al Senat nord-americà.E.P.


Més queixes dels metges pel sistema informàtic de la història clí\nMés queixes dels metges pel sistema informàtic de la història clínica compartida\nUn bon nombre de metges de capçalera considera que l'eina informàtica que han d'utilitzar per treballar en la via preferent fa perdre l'essència del que és un metge de capçalera i la relació amb el pacient. Aquesta setmana ha tingut lloc una reunió dels facultatius que no estan gens satisfets amb tots els canvis implantats l'1 de gener.\nUna setantena de metges reunits en assemblea aquesta setmana ha manifestat als responsables del seu col·legi professional el descontent de la majoria pels inconvenients que en la tasca diària està provocant el nou sistema d'història clínica compartida i tots els canvis que la via preferent implica.\nA més dels problemes pràctics que el sistema informàtic està generant, segons els doctors consultats, es desvirtua totalment la filosofia d'un metge de capçalera i deshumanitza la relació amb el pacient. Afirmen que estan més temps mirant la pantalla de l'ordinador que el malalt.\nA més consideren que certs detalls íntims del dossier d'un malalt potser no és adequat que puguin ser consultats pels metges d'altres especialitats, tot i que s'estigui complint la llei de protecció de dades.\nMalgrat tot reconeixen que la història clínica compartida és bona idea, però que la seva implantació no està sent fàcil sobretot perquè la majoria considera que el programa informàtic no és una bona eina de treball.\nDes del SAAS es fa un seguiment exhaustiu de tota la implantació mitjançant un equip que agrupa personal informàtic i facultatius. Aquests modifiquen i ajusten els canvis necessaris a mesura que es van produint errors o sorgint entrebancs.\nEn marxa la via preferent amb queixes dels metges pels tràmits feixucs


Les manualitats, un camí cap a la felicitat · Fira News\nLes manualitats, un camí cap a la felicitat\n“Un estat zen”. Així descriu Elena Roche el que sent quan s’endinsa en el món de l’scrapbooking, la tècnica de decorar els àlbums de fotografies de tota la vida amb tota mena d’objectes. Alter ego de Pega Papel o Tijeras y membre de Carrotcake, el seu canal de Youtube compta amb més de 260.000 seguidors. I és que els últims anys, l’afició per aquesta i d’altres manualitats creatives com el ganxet, el lettering, o dibuix de lletres, o el mini bricolatge han anat en augment i cada cop compten amb més adeptes a casa nostra. Prova d’això és l’increment de visitants, any rere any, del Handmade Festival, la principal cita del sector organitzada per Fira de Barcelona i l’agència creativa Evident Events.\nUna de les explicacions d’aquest esclat del món del do it yourself són els grans beneficis en termes de salut que aporta. Davant la necessitat de desconnectar del ritme del dia a dia, estan tornant amb força tècniques i manualitats d’altres temps adaptades a la realitat del segle XXI. Segons un estudi liderat per la terapeuta Betsan Crokhill l’any 2013, les manualitats creatives aporten multitud de beneficis a la salut. La investigació, basada en una enquesta realitzada a més de 3.500 aficionats a teixir, mostrava que més de la meitat dels enquestats deien sentir-se “molt feliços” mentre teixien. De fet, una gran majoria deia que feien punt única i exclusivament pels efectes de relaxació i d’alleujament de l’estrès que els aportava. Els que feien punt més de tres cops a la setmana estaven més tranquils, més feliços, menys tristos i tenien menys ansietat i més confiança en ells mateixos. L’estudi de Corkhill concloïa que fer manualitats “tenia beneficis psicològics i socials que podien contribuir al benestar i la qualitat de vida”.\nTants són els efectes positius que aporten les manualitats creatives que ja hi ha centres mèdics que les han incorporat com a eina terapèutica en els seus tractaments. Un dels pioners és l’Hospital Regional de Màlaga que des de l’any 2014 realitza activitats d’scrapbooking entre els seus pacients amb trastorns mentals en règim ambulatori. La teràpia es desenvolupa en grups de vuit persones que creen àlbums de fotos personalitzats enganxant-hi diversos materials com botons, adhesius o retalls de paper. Els terapeutes ocupacionals que dirigeixen els tallers han notat nombrosos beneficis terapèutics. Els pacients que hi participen han millorat en termes de memòria; han augmentat la seva autoestima; i han mostrat millores evidents en nivells de relaxació. Així mateix han constatat que aquesta tècnica millora l’expressió personal i la resolució de problemes.\nEn definitiva, les manualitats han tornat per quedar-se i ja no són només cosa de nens.


Rosa Cullell, com a representant dels membres del jurat presents a l’acte va proclamar Desigual com a empresa mereixedora del III Premi Factor Humà Mercè Sala, per la seva relació amb els valors promoguts per Mercè Sala: pragmatisme, innovació, visió global i humanitat. L’empresa tèxtil Desigual es caracteritza per tenir un model de distribució multicanal que l’ha fet possible créixer tant en tan poc temps; la innovació forma part de l’estratègia de l’empresa i ha estat una eina fonamental per a la seva evolució; quant a la visió global, Desigual és una marca present a 72 països, amb un equip molt divers i orientat a la internacionalització. I per últim, i més important, la humanitat, el factor humà: parlar d’aquesta empresa és constatar que el primer són les persones; Manel Adell ho exemplifica parlant d’un vaixell i de la importància de tota la tripulació; per resumir alguns aspectes: la definició dels valors de l’empresa es va fer de forma participativa, hi ha un sentiment de pertinença arrelat, tenen poca rotació en relació amb altres empreses del sector i mostren molta sensibilitat envers temes socials i culturals.\nL’acte va girar al voltant de les actituds col·laboratives, representades, entre d’altres, pel grup de joves de l’Aula de Música 7, l’Eudald Carbonell o el grup Planeta Impro; aquests van ser els eixos vertebradors de la III edició del Premi Factor Humà Mercè Sala sota el lema "El futur és col·laboratiu" en un acte que va conduir Rosa Mª Calaf.\nPlaneta Impro va representar diferents models col·laboratius amb una dinàmica participativa i d’interacció amb el públic.\nEudald Carbonell, antropòleg, arqueòleg i paleontòleg, va descriure, davant un auditori ple, com la cooperació ha fet possible la vida. Aquesta perspectiva evolutiva va servir per a suggestives reflexions sobre les implicacions per a la societat i les organitzacions.\nUn esment a la vessant col·laborativa de la Mercè Sala va donar pas a interessants idees que els membres del jurat, Salvador Alemany, Rosa Cullell i Narcís Serra van anar desgranant en una conversa amb Rosa Maria Calaf, com a preàmbul del lliurament del guardó.\nDesprés de la cloenda institucional, a càrrec de la vicepresidenta del Govern de Catalunya, les pantalles van reflectir el rostre de Mercè Sala amb els noms de cadascun dels assistents, resultant un comiat col·laboratiu i creatiu, en un acte on la participació i la contribució van ser molt presents. Així, la Fundació Factor Humà, va renovar, un cop més, el compromís de mantenir viu el llegat de Mercè Sala en l’àmbit del treball i les persones.\nA l’acte van assistir més de 350 persones, entre representants de la societat civil, directius i directives de diferents empreses i organitzacions i persones vinculades a l’extensa xarxa de la Fundació Factor Humà.\nLa III edició del Premi ha estat possible gràcies al suport de les següents entitats col·laboradores: Abertis, Agbar, Ajuntament de Barcelona, Ajuntament de l’Hospitalet, Barcelona Serveis Municipals, Col·legi d’Economistes de Catalunya, everis, Consorci de Salut i Social de Catalunya, Obra Social “ La Caixa”, Port de Barcelona, Randstad, Transports Metropolitans de Barcelona, Universitat Pompeu Fabra, Universitat Oberta de Catalunya i Universitat Politècnica de Catalunya.


L'alcalde del Verger es nega a dimitir i només ho farà si l'expulsa el PSPV - À Punt\nL'alcalde del Verger es nega a dimitir i només ho farà si l'expulsa el PSPV\nCompromís forçarà una moció de censura amb el PP perquè deixe el càrrec per haver-se vacunat fora del protocol.\nL'alcalde del Verger, el socialista Ximo Coll / À Punt NTC\n26 de gener 2021 - 15:43\nL'alcalde del Verger, el socialista Ximo Coll, un dels polítics implicats en els casos de vacunació irregular, es nega a dimitir, de moment. Ho ha reiterat en el ple de l'Ajuntament que aquest dilluns s'ha celebrat a instàncies del PP i Compromís per a demanar-li que deixe el càrrec.\n"No dimitiré. A mi i a l'equip de govern ens ha triat el poble. I l'únic que ens pot fer fora és una moció de censura o el poble sobirà en les pròximes eleccions.", ha dit Coll. No obstant això, ha obert la porta a anar-se’n si l'expulsen del PSPV, una posició que manté també el grup socialista de l'Ajuntament.\nCompromís ja ha anunciat una moció de censura, que hauria de pactar amb el PP, per a forçar-ne la dimissió. "Serà instrumental, no per a canviar l'equip de govern, sinó per a forçar el PSPV, que vulga o no vulga, a canviar l'alcalde", ha explicat el regidor valencianista Basili Salort.\nDe moment, Ximo Coll es manté en el grup de polítics que continuen en el càrrec tot i haver-se vacunat fora de protocol. Completen la llista a la Comunitat Valenciana alcaldes com els de Rafelbunyol i els Poblets, també del PSPV, o els d'Oriola i la Nucia, del PP. L'alcalde d'aquest últim municipi, Bernabé Cano, només ha perdut les responsabilitats a la Diputació d'Alacant, com havia demanat Ciutadans. El síndic Toni Cantó ha anticipat que el grup municipal del partit a la Nucia també demanarà la dimissió de Cano.\nAquest dimarts el vicesecretari del PP valencià, José Juan Zaplana, ha justificat la continuïtat provisional de Cano mentre no s'aclarisca el cas en l'informe que han reclamat a la Conselleria de Sanitat Universal.\nA les Corts Ciutadans i el PP demanen una comissió d'investigació, mentre que Compromís vol dimissions immediates. Però, de moment, al territori valencià només ha dimitit el comissionat de salut de Torrevella.\nMoltes vacunacions irregulars, però poques dimissions\nEn altres comunitats com Múrcia, la vacunació de 400 persones a la Conselleria de Sanitat li ha costat el càrrec al seu titular. També ha dimitit aquest dimarts el conseller de Sanitat de Ceuta, el popular Javier Guerrero.\nAbans les vacunes fora de protocol han acabat amb la dimissió del cap de l'estat major de la defensa. Altres, com el bisbe de Mallorca, només han demanat disculpes.\nLes autonomies hauran de convocar 67.300 places per a personal sanitari interí abans del 31 de desembre La reina Letizia té covid amb símptomes lleus Mazón acusa al Consell d'abandonar els programes Menjar a casa i Major a casa Yolanda Díaz reclama la comissió de seguiment de la coalició per les diferències sobre la despesa militar Aitana Mas assegura que Igualtat continuarà fomentant els serveis socials als ajuntaments La causa contra Oltra pels abusos de l'exmarit a una menor tutelada torna a un jutjat ordinari Sánchez qualifica d'"espectaculars" els resultats de l'ingrés mínim vital L’alcalde de Benidorm sobre la taxa turística: "És un impost. No és una taxa, perquè no és voluntària" Pedro Sánchez anuncia que farà fixos més de 67.000 sanitaris en tot l’Estat


Rutes senderisme a Tarragona, Espanya\n> Rutes senderisme a Tarragona, Espanya\nRutes senderisme a Tarragona, Espanya: s'han trobat 153 resultats\nSi esteu en forma i podeu amb els 4.46 km de la SL®-C 160 us animem que us apropeu a La Febró i realitzeu aquesta ruta que ens ha preparat la FEEC per a tots. Segur que t'encantaran els seus 457 m de desnivell acumulat. Encara que el fet [...]\nEls amants de la muntanya podran gaudir de la GR® 175.1 , ruta preparada per la FEEC a través de la seva xarxa de senders. Aquesta que us presentem neix a Figuerola del Camp i té una longitud de 6.55 km. El camí transcorre a un altitud [...]\nSovint us trobeu a prop de L'Argentera ? Si es així, i encara no ho heu provat, us recomanem que us baixeu el track de la SL®-C 161 i supereu els 334 m desnivell acumulat que té aquesta ruta. Vegem algunes dades rellevants de la ruta que [...]\nLa FEEC ens ofereix aquesta fàcil ruta PR®-C 7.1 amb un desnivell acumulat de 908 m i amb unes vistes espectaculars. La sortida d'aquesta excursió és a Barranc de l'Argentera . Per als que vulguin saber més d'aquesta ruta , l'altitud més [...]


Barri de les Adoberies - Viquipèdia, l'enciclopèdia lliure\n41° 55′ 40″ N, 2° 15′ 25″ E / 41.927793°N,2.257068°E / 41.927793; 2.257068\nL'antic Barri de les Adoberies estava situat a l'extrem sud-est del nucli emmurallat de Vic, als dos marges del riu Mèder, del qual extreien l'aigua necessària per als treballs de la pell. La part que es conserva actualment del barri original està localitzada principalment al marge esquerre del riu, entre el pont de Queralt i el pont nou sobre el Mèder. Els edificis situats entre el carrer Adoberies i el riu Mèder formen una illa de cases aïllada, que limita per la banda del riu amb una resclosa i l'anomenat rec d'en Saborit, construït el 1710 per Fèlix Saborit, propietari del molí del mateix nom situat aigües avall. El marge dret del riu ha estat objecte d'una actuació de millora: s'ha consolidat el mur de contenció lateral i s'han estabilitzat els marges atalussats.\nAl marge esquerre de del riu i més amunt del pont de Queralt s'hi conserva la resclosa.\nEl rec s'aprofitava per canalitzar l'aigua del riu i assolir el nivell adequat, el qual era controlat per una comporta que encara es conserva davant del número 6 del carrer de les Adoberies. En un carreu d'aquesta estructura hi ha la data de construcció i el nom del promotor. El rec és abandonat i cobert de vegetació i de terres que arrossega el riu, però encara s'hi poden veure carreu de pedra picada i pràcticament totes les passeres que des de les plantes baixes creuaven el riu a l'altra banda del qual, a l'esplanada, s'estenien les pells.\nEs conserven també canals subterranis i mines per sota del carrer. El rec desapareix i torna a aparèixer molt desdibuixat.\nEl carrer de les Adoberies es va urbanitzar a mitjan segle XX, en què se'n va elevar el nivell, de manera que les plantes baixes dels edificis van quedar per sota del nivell del carrer; però sembla que no es van afectar els soterranis.\nUn altre element que es conserva, per bé que molt deteriorat, la passera que creuava el rec pel pas sota l'edifici del carrer de les Adoberies número 18.\nA l'altra banda del carrer Adoberies, els edificis dedicats al tractament de les pells van aparèixer inicialment com a ampliació dels edificis situats a la banda del riu, per a tractaments secundaris per als quals no es necessités una aportació constant d'aigua, i amb els quals es van establir comunicacions directes per sobre el carrer, mitjançant els passos elevats que es conserven avui. Tanmateix, l'edifici de La Tuta (carrer Adoberies, 13; i al final del passatge amb aquest nom) n'és una excepció, ja que disposa de diverses entrades d'aigua que es filtra del terreny superior, i conserva en la seva planta baixa diversos forns calciners i safaretjos de pedra per a tractar pells. Sembla que l'edifici situat al núm. 11, a la banda sud de La Tuta, aprofitava també aquesta aigua, ja que s'hi conserven estructures de pous i safaretjos adossats a la mitgera sud de la Tuta.\nEl barri de les Adoberies és un dels més emblemàtics de la ciutat de Vic tant pel seu caràcter històric com per la tradició adobera de la ciutat i dels oficis relacionats amb la pell. Aquest barri està situat al voltant de la ribera del riu Mèder, prop de les muralles medieval i del pont de Queralt. La part situada a la ribera nord del riu, al voltant dels carrers Adoberies i Aluders, forma part del que es considera la ciutat antiga de Vic, tot i que en el sector de fora muralles. El conjunt està format fonamentalment per tres carrers i el seu entorn arquitectònic, destacant-ne el carrer de les Adoberies, el carrer dels Aluders i el carrer Prat d'en Galliners.\nEn els últims anys s'han enrunat tres edificis del conjunt situat al carrer Adoberies, dos d'ells per incendi, i se n'ha incendiat parcialment un altre. Cal observar que la majoria d'adoberies situades a la ribera del Mèder presenten deficiències estructurals importants en els forjats, i alguns d'ells tenen sostres i escales parcialment ensorrats. Els cossos sortints de la façana de riu també es troben en mal estat, tant per defectes de construcció com per envelliment dels materials.\nA Wikimedia Commons hi ha contingut multimèdia relatiu a: Barri de les Adoberies\n↑ 1,0 1,1 1,2 1,3 1,4 1,5 1,6 1,7 1,8 «Barri de les Adoberies». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 10 octubre 2017].\nObtingut de «https://ca.wikipedia.org/w/index.php?title=Barri_de_les_Adoberies&oldid=19141882»\nLa pàgina va ser modificada per darrera vegada el 7 nov 2017 a les 09:23.


Qui és Víctor Font, nou candidat a la presidència del Barça?- VilaWeb\nQui és Víctor Font, nou candidat a la presidència del Barça?\nL'empresari presenta avui la seva candidatura 'Sí al futur' per a les eleccions a la presidència del FC Barcelona, que s'han de fer l'estiu del 2021\nVíctor Font llança avui la candidatura ‘Sí al futur‘ a la presidència del FC Barcelona. Serà en una conversa amb Antoni Bassas a l’Auditori Axa. Uns sis-cents afeccionats del Barça fa més d’un mes que s’han inscrit per a presenciar l’acte, segons que va explicar l’organització. Serà segurament el rival directe de la probable candidatura continuista de Jordi Cardoner, actual vice-president del Barça.\nLa voluntat de presidir l’entitat esportiva més important del país ve de lluny. El 2010, Font va formar part de l’equip de la candidatura de Marc Ingla, ex-directiu de la junta de Joan Laporta, derrotada a les eleccions contra Sandro Rosell. El juny passat ja va anunciar que volia concórrer a les pròximes eleccions, que s’han de fer l’estiu del 2021.\nNascut el 1972 a Granollers, Font és el fundador i conseller delegat de l’empresa Delta Partners Group, que es defineix com una consultoria i una banca d’inversió en els àmbits de les telecomunicacions, els mitjans de comunicació i la tecnologia. Actualment resideix a Dubai, però viatja sovint a Barcelona per enllestir la candidatura. De fet, la seva empresa va obrir una seu a la capital catalana el 2009.\nÉs llicenciat en administració i direcció d’empreses i té un màster en aquesta matèria a Esade. Durant els seus estudis, va fer un programa d’intercanvi en gestió internacional a la Universitat de Georgetown, a Washington. No amaga que, ideològicament, té un perfil clarament sobiranista.\nFont és, a més, un dels fundadors del diari Ara. El seu germà Àlex Font n’és el cap de la secció d’economia. Antoni Bassas, presentador de l’acte de la seva candidatura, n’és el director audiovisual. Ara Víctor Font és membre del consell d’administració i del consell editorial del diari.\nUn cruyffista convençut\nEn la tradicional divisió del barcelonisme entre ‘nuñistes’ i ‘cruyffistes’, Font s’arrenglera en el segon corrent. Tot i que quan es va morir Josep Lluís Nuñez en va elogiar l’obra al capdavant del club, també en criticà algunes decisions. I ha declarat que cal continuar defensant ‘l’herència guanyadora’ de Johan Cruyff.\nFont assegura que té un projecte per al club amb la vista posada a l’any 2030. Serà un moment clau, després de la retirada de Leo Messi i, probablement, de la millor generació de futbolistes que ha passat pel Barça. ‘Per poder competir llavors, caldrà haver renovat el club i preparar-lo per encarar amb garanties els desafiaments esportius, socials i econòmics que tenim davant’, comenta. Aquests desafiaments són, a trets generals, la transformació tecnològica i la competència creixent impulsada per les inversions de grans fortunes i d’estats com Catar en el món del futbol.\nEn la carta de presentació davant els socis, Font deia que comptaria amb el talent d’aquesta generació per al seu projecte. El suport empresarial i econòmic –cada directiu pot haver d’avalar uns sis milions d’euros– és necessari, però ha de cobrir la faceta mediàtica amb la incorporació o el suport d’ex-futbolistes.\nSoci de Xavi Hernàndez\nEl futur de la banqueta del Barça sempre és una incògnita. Un dels noms que sona amb més força per als anys vinents és el de l’ex-capità Xavi Hernàndez, que ara juga els últims anys de la seva carrera a Catar. Segons que ha publicat aquesta setmana Palco23, Xavi s’ha associat amb Víctor Font i l’ex-director metodològic del FC Barcelona Joan Vilà per fundar una empresa anomenada Optima Sports Systems. També ha estat soci empresarial de Marc Ingla a Cluster Consulting, com també amb el dirigent del Manchester City i ex-directiu del Barça Ferran Soriano, persona de confiança de Pep Guardiola.\nOptima Sports Systems té l’objectiu d’ajudar els futbolistes a interpretar tècnicament i tàcticament el futbol. El projecte de Xavi i de Vilà –que no va obtenir la renovació de la junta de Josep Maria Bartomeu– necessitava un soci per a desenvolupar una plataforma digital i l’ex-capità blau-grana va proposar el nom de Font.\nA més, darrerament Xavi s’ha manifestat crític amb el rumb que ha pres el club respecte del futbol base i la filosofia de joc. Font ha reivindicat en algunes entrevistes el model de la Masia. L’aliança empresarial pot ser el primer pas d’una futura implicació de Xavi en la candidatura de Font a la presidència del Barça, qui sap si com a candidat a seure a la banqueta del primer equip.


Crítica de l'IEC als polítics per no fer prou cas als científics en la crisi climàtica\nL'Institut d'Estudis Catalans publica un informe sobre les conseqüències de l'escalfament global sobre la salut\nXavier Duran 20/09/2019 - 15.08 Actualitzat 21/09/2019 - 12.44\nL'escalfament global agreujarà els problemes de contaminació\nL'escalfament global no és cap tema nou. Se'n parla des de fa més de 30 anys. Però, segons Jordi Camí, director del Parc de Recerca Biomèdica de Barcelona, i Cèlia Marrasé, vicedirectora de l'Institut de Ciències del Mar (CSIC), no s'ha fet cas dels científics:\n"Malauradament, els grans poders polítics i econòmics que dominen el nostre planeta han estat sistemàticament molt crítics amb les conclusions dels experts i encara més reticents a les mesures proposades."\nAixí ho expressen en el preàmbul de l'informe "Canvi climàtic i salut a Catalunya", que tots dos han coordinat i que ha editat la Secció de Ciències Biològiques de l'Institut d'Estudis Catalans (IEC). Uns efectes que ens han de preocupar especialment, com assenyala Pere Puigdomènech, president de la Secció de Ciències Biològiques:\n"Catalunya és una zona especialment vulnerable, com tota la Mediterrània, per la seva situació geogràfica, que la fa molt inestable."\nPer això, la Secció de Ciències Biològiques de l'IEC fa una doble crida. D'una banda, als agents polítics i socials perquè s'adoptin les mesures necessàries per a pal·liar els efectes previsibles del canvi climàtic. I, de l'altra, a la societat catalana, perquè reconegui l'estat actual de la situació, s'hi impliqui i contribueixi als canvis inajornables en el futur més proper.\nUna seriosa amenaça\nPer als seus coordinadors, la informació científica recent està demostrant que "els indicadors sobre les conseqüències del canvi climàtic són molt pitjors que les previsions que s'havien fet":\n"Pel que fa a la salut humana, tota la informació científica disponible prova que el canvi climàtic constitueix una seriosa amenaça, des dels efectes en la mortalitat dels canvis en la temperatura o en la contaminació atmosfèrica fins a les malalties derivades de noves epidèmies d'origen infecciós o conseqüència de l'augment dels al·lèrgens als quals estem exposats."\nL'informe, redactat pel biòleg marí Francesc Peters, de l'Institut de Ciències del Mar, destaca diversos efectes que té l'escalfament global sobre la salut. Així, les altes temperatures causen complicacions respiratòries, cardiovasculars, renals i mentals que provoquen morts prematures. A més, el règim de precipitacions, amb més sequera, però també amb tempestes més fortes, incrementa tant el risc d'incendis com el de riuades i inundacions, amb els problemes per a la salut i la vida que s'hi associen.\nD'altra banda, l'increment de temperatura desplaça espècies tropicals cap a les nostres latituds, algunes de les quals són perilloses per a la salut de les persones.\nContaminació i aimentació\nL'escalfament global també agreuja altres problemes. Així, la interacció entre el nivell de contaminació atmosfèrica i l'increment de temperatura produeix més hospitalitzacions i morts prematures. I la combinació de la contaminació atmosfèrica amb al·lèrgens incrementa les afectacions respiratòries.\nPel que fa a l'alimentació, la sequera i l'increment de temperatura redueixen el rendiment agrícola i ramader, la qual cosa pot afectar la nutrició humana. I ja a nivell mundial, sequeres encara més pronunciades en altres llocs del planeta poden produir grans migracions humanes i desbordar sistemes sociosanitaris.\nL'informe també inclou els resums de les ponències presentades a la Jornada sobre canvi climàtic i salut que va organitzar l'Institut d'Estudis Catalans i que ha donat lloc a aquest informe. En la presentació de les ponències, Joandomènec Ros, president de l'IEC i catedràtic d'Ecologia de la Universitat de Barcelona, feia aquesta reflexió:\n"Ara que ja és evident que la contemplació de la natura i els passejos per boscos i altres paisatges agradosos suposen una millora de l'estat d'ànim (es parla del valor terapèutic, per al cos i per a l'ànima, del gaudi de la natura), estem assistint precisament a una degradació d'aquests paisatges naturals, ja es tracti de boscos madurs, d'àrees humides litorals, de paisatges de muntanya o costaners, en bona mesura com a conseqüència del canvi climàtic."\nLa constatació que el canvi climàtic afecta la salut humana comporta la necessitat de prendre mesures en diferents àmbits com l'ordenació del territori, subratlla Pere Puigdomènech:\n"Les inundacions dels darrers dies ens recorden que, a l'hora de construir, hem de tenir molt en compte el risc d'aquests episodis catastròfics, que seran cada vegada més freqüents. La planificació s'ha de repensar: algunes infraestructures potser s'haurien de traslladar (el tren del Maresme, per exemple)".\nCiència Salut Crisi climàtica Contaminació\nProtestes veïnals a Mataró, on hi ha un intent d'ocupació cada dia\nTV3 transmet en directe l'homenatge a la ciutadania "De la foscor a la llum"\nMés pizzes que cigrons: com les presses i el màrqueting han canviat la nostra dieta\nBolsonaro confirma el seu positiu i es treu la mascareta\nTot costa, de 19 a 20 h - 08/07/2020


La Diada 2021, la primera després de l'indult als presos\nLes ofrenes florals al monument de Rafel Casanova marquen el matí de la Diada\nSandra García Prat | dissabte, 11 de setembre del 2021, a les 16.35\nAixí hem seguit minut a minut tot el matí de Diada 2021 a Catalunya en directe a betevé. El matí de l’11 de setembre, com és habitual, ha estat marcat per les ofrenes florals al monument de Rafael Casanova per part de diferents institucions i entitats. Aquest any, també hi ha hagut diversos actes polítics com el que ha previst Òmnium Cultural i el col·lectiu Arran. És la primera Diada 2021 després de l’indult als presos.\nAquesta tarda l’ANC ha convocat la manifestació de l’11 de setembre a Barcelona\nDiada 2021: La manifestació de l’11-S, en directe\nSegueix minut a minut la manifestació de l’11 de setembre a Barcelona\nCarrers tallats a Barcelona per la Diada 2021 i altres afectacions al trànsit\nEls clubs barcelonins no han volgut faltar a la cita tradicional dels actes de la Diada. Bona part del teixit esportiu de la ciutat ha participat en l’ofrena floral al monument de Rafael Casanova. Alguns dels assistents han estat el FC Barcelona, el RCD Espanyol de Barcelona, l’Europa, el Sant Andreu o el Júpiter, així com diverses entitats poliesportives.\n“La pressió al carrer és imprescindible”, diu Jordi Cuixart\nJordi Cuixart ha insistit que el sobiranisme ha demostrat tenir un poder transformador i ha destacat que “som els ciutadans qui tenim la responsabilitat de fer-nos escoltar”. També ha insistit que “la pressió al carrer és imprescindible”.\nCuixart: “Els indults no serveixen per girar full”\nAquesta ha estat la primera Diada a la qual el president d’Òmnium Cultural, Jordi Cuixart, ha pogut assistir presencialment, després que l’octubre del 2017 fos empresonat per defensar drets fonamentals. Cuixart ha defensat que “els indults no serveixen per girar full”. També ha insistit que cal seguir pressionant perquè el poble de Catalunya “té tot el dret a decidir el seu futur”.\nComença l’acte polític d’Òmnium Cultural al passeig de Lluís Companys\nDesprés de quatre anys, l’acte polític d’Òmnium Cultural per la Diada comptarà amb la presència del president de l’entitat, Jordi Cuixart, així com de diverses personalitats internacionals reconegudes arreu del món per la seva lluita pels drets humans, civils i polítics.\n“Independència o submissió”: Arran denuncia la repressió del jovent independentista\nSota el lema “Independència o submissió”, Arran denuncia la repressió que està patint el jovent independentista i impugna la taula de diàleg entre el govern català i l’espanyol. Segons l’organització, “les joves vam estar a primera línia en cada protesta i vam aconseguir que l’independentisme desbordés l’Estat espanyol. Ara és aquest Estat el que ens condemna a sentències de presó o a pagar multes desproporcionades, i per això, no estem disposades a acceptar un pacte de despatx que només busca pacificar el conflicte”.\nVilalta crida a “traduir la força ciutadana” de la Diada en “una aliança per fer imbatible el referèndum”\nLa portaveu d’ERC, Marta Vilalta, ha fet una crida a “traduir la força ciutadana” de la Diada en “una aliança per fer imbatible el referèndum”. En declaracions a mitjans just després de fer l’ofrena a Rafael Casanova i una setmana abans de la taula de diàleg amb el Govern espanyol, Vilalta ha remarcat que traslladaran “la fortalesa de l’independentisme al carrer i els grans consensos” a la negociació per reivindicar-hi el dret a l’autodeterminació. La portaveu d’ERC ha insistit que “les urnes marquen el camí” i ha recordat que hi ha “una majoria parlamentària i social molt àmplia” que demana un referèndum.\nJordi Cuixart fa una crida a la mobilització\nEl president d’Òmnium Cultural, Jordi Cuixart, ha encapçalat l’ofrena a Rafael Casanova acompanyat d’Acció Cultural PV i Obra Cultural Balear. Cuixart ha aprofitat per fer una crida a la mobilització: “És molt important que omplim places i omplim carrers en aquesta reivindicació del dret a l’autodeterminació i la república catalana”.\n🎥 El president d'@omnium, @jcuixart, fa una crida a la mobilització des del monument a Rafael de Casanova: "És molt important que omplim places i omplim carrers en aquesta reivindicació del dret a l'autodeterminació i la República catalana" pic.twitter.com/Cf4uSlV2jm\nCCOO i UGT demanen “una aposta clara” pel diàleg\nCCOO i UGT han demanat que des de Catalunya i des de l’Estat facin “una aposta clara” pel diàleg una setmana abans que previsiblement comenci la taula de diàleg entre governs. En declaracions als mitjans just després de fer l’ofrena a Rafael de Casanova, els secretaris generals de CCOO i UGT, Javier Pacheco i Camil Ros respectivament, han fet una crida a resoldre el conflicte polític a través de la negociació. Tots dos sindicats han demanat que a Catalunya recuperin “els grans consensos” i han apostat per teixir “àmplies majories” a escala nacional.\nColau expressa “tota la confiança” en la taula de diàleg\nL’alcaldessa de Barcelona, Ada Colau, ha expressat “tota la confiança” en la taula de diàleg, que s’ha de reunir la setmana que ve, i ha afirmat que “es pot parlar de tot des del respecte, sense línies vermelles, sense presses ni pressions”. Després de fer l’ofrena a Rafael Casanova, l’alcaldessa ha assegurat que aquesta no és una Diada qualsevol perquè els indults han marcat “un punt d’inflexió”. I ha reivindicat començar “una nova etapa de diàleg, de seure a la taula i resoldre-hi problemes polítics”.\nComença l’acte d’Arran al centre de Barcelona\nArran ha començat un acte al carrer de Ferran d’homenatge a Gustau Muñoz, que continuarà amb una manifestació juvenil. A les 12.15 h han convocat un acte polític al barri del Born. Amb aquestes mobilitzacions l’organització política vol denunciar “la repressió que pateix el jovent independentista i contra tot diàleg amb un Govern espanyol que ens vol sotmeses i obedients”.\n🗣 Comença l'acte. [OBRIM FIL👇🏼] pic.twitter.com/FSLu8tZySA\nEls CDR van fer barricades en quatre punts de la ciutat de Barcelona coincidint amb la vigília de l’11 de setembre. Els fets van tenir lloc ahir, poc abans de la mitjanit, i la matinada d’aquest dissabte. Segons fonts municipals, n’hi havia dues a la Diagonal, una a la Gran Via i una darrera a la Meridiana amb el carrer de la Llosa. Totes es van poder enretirar de forma ràpida i no van provocar cap afectació destacada. Els Bombers de Barcelona van haver d’intervenir en una de les quatre per apagar un petit foc.\nEls líders municipals, en representació de l’Ajuntament de Barcelona\nL’alcaldessa Ada Colau acompanyada dels líders dels grups municipals ja han passat pel monument de Rafel Casanova. Josep Bou s’hi ha afegit a darrera hora.\nComencen les ofrenes amb l’acte del govern\nEl president del govern Pere Aragonès encapçala l’ofrena al monument de Rafel Casanova.\nXiulada a Pere Aragonès\nDiversos manifestants han xiulat al president Pere Aragonès durant una protesta per la gestió de les residències.\nNo hi haurà concerts al passeig de Lluís Companys\nAquest 11 de setembre no hi haurà concerts al passeig de Lluís Companys. Òmnium Cultural ha decidit suspendre la Festa per la Llibertat, que se celebrava des de l’any 2000. De fet, l’últim cop que es va convocar va ser el 2019, ja que el 2020 tampoc es va celebrar.\nEls CDR convoquen una manifestació a Jardinets de Gràcia\nEls comitès de defensa de la república (CDR) han convocat una manifestació aquest dissabte, 11 de setembre, Diada Nacional de Catalunya, per exigir la independència. La protesta es farà a les 16 h als Jardinets de Gràcia.\nVols conèixer més la figura de Rafel Casanova?\nEl punt central del matí serà el monument de Rafel Casanova. Les ofrenes florals marcaran l’agenda de la Diada. Rafael Casanova va ser conseller en cap de Barcelona durant el setge de Barcelona l’11 de setembre de 1714. Et proposem un ‘Va Passar Aquí per conèixer més a fons la seva figura.\nVa Passar Aquí | El monument de Rafel Casanova\nLa manifestació, en directe a betevé\nLa manifestació de la Diada 2021 es podrà seguir en directe a betevé. A partir de les 17 h, un programa especial conduït per les periodistes Eva Arderius i Sandra Mestres connectarà amb tot el que estigui passant al carrer. El programa es podrà seguir tant per la TDT com al web beteve.cat.\nPlourà durant la Diada?\nÉs la pregunta que molta gent es fa després d’uns dies d’inestabilitat. La jornada s’entreveu de moment relativament estable a Barcelona, sobretot al matí, tot i la presència d’alguns núvols. A partir del migdia es podran disparar algunes nuvolades en àmbits de muntanya del prelitoral, on es podrà escapar algun xàfec o tempesta al llarg de la tarda.\nDurant la Diada, diversos carrers es tallaran al trànsit de vehicles i es recomana a la ciutadania que es desplaci en transport públic. Les línies regulars de bus de Barcelona modificaran el recorregut durant tot el dia. En canvi, TMB té previst reforçar el servei de metro un 22 % de mitjana durant la Diada Nacional de Catalunya.\nLa manifestació començarà a Urquinaona\nLa ciutadania serà convocada a les 16.30 h a la plaça d’Urquinaona, tot i que la idea és repartir la gent al llarg del carrer Pau Claris. A les 17.14 h començarà a caminar la manifestació en direcció a l’Estació de França i la previsió és que a les 18.30 h la capçalera hi hagi arribat. Consulta tots els actes de la Diada 2021.\nSegona Diada atípica, marcada per les restriccions\nAquest any, la celebració de la Diada 2021 a Catalunya també estarà marcada per la covid i les restriccions i mesures vigents, després del pic de la cinquena onada de la pandèmia viscut a l’estiu. La manifestació de l’11 de setembre a Barcelona és l’acte central la Diada Nacional de Catalunya i està organitzada per l’ANC, sota l’eslògan “Lluitem i guanyem la independència”.\nComença la segona Diada de la pandèmia. En aquest minut a minut podràs seguir tots els actes del matí a Barcelona.\n— diada — Diada Nacional de Catalunya — manifestacions a Barcelona


El confinament no atura l'art a la UdL\nUniCorn i Ensemble publiquen un assaig virtual i Taller de dansa contemporània tutorials\nper Redacció 21/04/2020 18:20h\nUniCorn i Ensemble publiquen un assaig virtual i Taller de dansa contemporània tutorials | UdL\nEl confinament provocat per la pandèmia de la COVID-19 no ha fet aturar l'activitat dels espais culturals de la Universitat de Lleida (UdL). Tant el Cor Unicorn i l'Orquestra Ensemble de la Universitat de Lleida, com el Taller de dansa contemporània, ofereixen en format virtual algunes de les seves creacions des del web de la unitat de Cultura de la UdL.\nAixí, UniCorn i Ensemble, han penjat a la xarxa l'assaig de Mirall que em mires, una peça original creada especialment per a ser estrenada el passat 16 d'abril a l'Auditori de Lleida, en el concert benèfic organitzat per Oncolliga, dedicat al cribratge preventiu del càncer de mama. Mirall que em mires, amb música de Robert Faltus (director del Cor UniCorn i l'orquestra Ensemble de la UdL) i lletra de Lluís Puigdomènech (professor de la UdL), «pretén ser un breu poema alegre, que no planteja l'èpica de les grans decisions, sinó d'aquelles petites més petites com pot ser anar-se a fer una prova preventiva contra el càncer de mama, i els dubtes que provoca», explica Puigdomènech.\nSerà emesa aviat pel Canal 33\nAquesta peça, que incorporava la participació del públic en la seva estrena, serà emesa aviat pel Canal 33. UniCorn i Ensemble han respost a la crida de la Corporació Catalana de Mitjans Audiovisuals i l'Acadèmia catalana de la música per compartir concerts, actuacions, o accions que s'hagin fet des del confinament.\nFaltus explica que un cop la setmana prepara activitats virtuals o continguts digitals que els 25 components del cor i els 22 de l'orquestra -personal, antics alumnes i amics de la UdL- poden fer des de casa. Mirall que em mires «és el primer resultat que ensenyem al públic», afegeix. D'altra banda, la coordinadora del Taller de dansa contemporània i directora del grup Esboç dansa de la UdL, la professora de l'INEFC-Lleida, Marta Castañer, ha publicat a la xarxa Dansa Desconfinada, onze tutorials adreçats al seu alumnat de dansa perquè pugui continuar practicant, però també a la resta de persones que hi estiguin interessades.\nSalut distribuirà milers de mascaretes a les farmàcies de Lleida i el Pirineu


La Llumenera de Nova York: Optimisme de butxaca\nOptimisme de butxaca\nTot va començar, el 1995, com un projecte de final de carrera del dissenyador Reed Seifer: 500 xapes amb la paraula "optimisme" impresa en un tipus de lletra de finals del XIX, precursora de l'Helvetica.\nA finals del 2009, en plena crisi, el Project Optimism ha reviscolat de la mà del programa MTA Arts For Transit, i la paraula ha fet el salt a la butxaca de 14 milions d'usuaris del metro i els busos de Nova York, impresa al revers de les targetes de transport; que aquí es coneixen amb el nom de MetroCard i, normalment, duen escrits missatges d'avís més contundents, com ara "IF YOU SEE SOMETHING, SAY SOMETHING" ("Si veus alguna cosa, digues-ho").\nEtiqueta: arts, transports\nAllau 03 de desembre, 2009 03:28\nÉs tan concisa, positiva i contundent que no em sembla dolenta la idea, encara que seria millor si poguessis escollir entre aquesta i la versió "pessimism".\n[maria] 03 de desembre, 2009 03:58\nmolt bona la idea i l'Akzidenz!\nRubèn 03 de desembre, 2009 04:16\njoan 03 de desembre, 2009 11:09\nI amb un cel de fons amb núvols "twitter"?\nnovesflors 03 de desembre, 2009 14:57\nSí que ens cal, sí, l'optimisme però de vegades mirem al nostre entorn i ens resulta veritablement difícil.\nmiq 03 de desembre, 2009 19:22\nÉs un disseny clar i simple. La tipografia és el logotip, el disseny i el missatge; i en aquest cas, una de factura ben moderna, de 1898.\nSi fos tan senzill dur l'optimisme a la butxaca, oi?\njoan, núvols twitter? em sembla que ara m'he perdut…\njoan 04 de desembre, 2009 03:43\nVolia dir que aquesta mateixa targeta amb un cel blau de fons encara transmetria més optimisme.\nmiq 04 de desembre, 2009 18:10


IB3 | Des d’avui, els espectadors de Catalunya poden tornar a veure les emissions d’IB3\nDes d’avui, els espectadors de Catalunya poden tornar...\tPortada > notícies > Des d’avui, els espectadors de Catalunya poden tornar a veure les emissions d’IB3 notícies\tDes d’avui, els espectadors de Catalunya poden tornar a veure les emissions d’IB3 Es reactiva la reciprocitat amb Catalunya\nDes d’avui, IB3 es torna a veure a Catalunya. 3 anys i mig després que se suspengués el senyal, s’ha recuperat l’emissió. Aquest és el moment en què el senyal d’IB3 Global arriba als estudis de TV3. Des de les 9,00 h del matí, els espectadors del territori català poden tornar a veure les emissions de la televisió autonòmica de les Illes Balears. D’aquesta manera, es reactiva la reciprocitat amb Catalunya. El vicepresident del Govern afirma que així es construeix un espai comunicacional en comú de llengua catalana amb un cost econòmic de 50.000 euros anuals.


Rus situa Xàtiva a la vora del col·lapse - Comarcal CV\nInicio Noticias de Xàtiva Rus situa Xàtiva a la vora del col·lapse\nEl president de la Diputació de València y del PP provincial, Alfonso Rus, ha volgut mostrar una cara de gestor solvent en la corporació provincial, però en la ciutat que governa des de fa 20 anys, Xàtiva, la imatge que es té és molt distant.\nL’última xifra coneguda és que acaba de marcar una xifra rècord de rebuts per cobrar als seus veïns i empreses: 11.069.732 euros, després de créixer aquest forat en 2014 en 1.458.000 euros, segons ha denunciat el PSPV de la localitat. Aquests més d’11 milions són pràcticament la mateixa quantitat que el consistori xativí pretén cobrar en impostos directes per a 2015.\nNo obstant els socialistes destaquen que el llast d’ineficiència que arrossega el govern del PP en la ciutat no ha millorat malgrat cedir la recaptació de l’impostos a la mateixa Diputació. Així el pagament dels rebuts dins del període obligatori és baix, del 68%, molt lluny del 84% al que aspirava l’ajuntament quan va traslladar la recaptació a la institució també gestionada per Rus per a guanyar eficiència i liquiditat.\nEn l’altre vessant els socialistes també denuncien que Xàtiva continua sent la ciutat valenciana de més de 20.000 habitants amb la pressió fiscal més alta. Els socialistes adverteixen que Rus manté una pressió “desbocada” perquè “no sap controlar les seues despeses, i l’única cosa que pot fer és esprémer encara més als veïns“, afirma el portaveu del PSPV Roger Cerdà. Així el dirigent socialista, mostrant xifres del Síndic de Comptes de 2014, assenyala que l’Ajuntament de Xàtiva cobra 574 euros a l’any a cada habitant, mentre la mitjana valenciana és de 539 euros, la ciutat de València marca un nivell de 520 euros, i la veïna Ontinyent es queda en 416 euros. “És una situació insostenible, estreny més a la gent quan més pateix, i açò provoca més impagaments, i ara arribem a una xifra rècord de rebuts per pagar, però tot és culpa del mateix alcalde Rus“, sentencia Cerdà.\nPerò cal recordar que el deute de l’Ajuntament de Xàtiva se situa al voltant del 90% del pressupost, és a dir, les xifres que maneja el consistori per a 2015 són 22,3 milions d’euros, mentre que el seu deute se situa en uns 20 milions. Entre les principals lloses està el Pla de Pagament a Proveïdors pel qual va haver de demanar un préstec de més de 15 milions d’euros al govern de Rajoy, per factures acumulades durant més de 20 anys i que no s’havien pagat.\nEl deute (i els seus interessos) es menja en el pressupost de Xàtiva de l’actual any al voltant de 4,1 milions d’euros. Açò suposa una xifra quatre vegades més del pressupost destinat a inversions en la ciutat; però en el cas de Xàtiva Rus maquilla aquesta escassetat inversora amb generoses obres de la diputació cada any.\nArtículo anteriorRus inaugura el stand de Valencia Terra y Mar en Fitur\nArtículo siguienteEl Cine Teatro Montecarlo de Buñol proyectará el sábado el film “Corazones de acero”\n‘DecideiXàtiva’: els veïns decideixen part de les inversions del pressupost de Xàtiva


TAC12 TV - Salou FS - La Unión (8-3)\nSalou FS - La Unión (8-3)\nDiumenge, 03 Febrer 2019 13:32\nImportantíssim triomf que allunya les places de descens a quatre punts i que reforça les probabilitats de permanència a la Segona B del Salou FS, molt superior al seu rival.\nEs tracta de la segona victòria consecutiva dels de Marcos Angulo com a locals, que lentament s'han fet forts al Pavelló Salou Centre aquest curs, suficient per situar-se amb 23 punts en 18 jornades i en la novena plaça de 16 equips. La setmana vinent l'equip passarà per la pista de L'Hospitalet, el sisè de la taula.\nEls gols salouencs van ser obra de Toni (2), Joel, Porqueras (2), Pol, Castaño i Milla.\nMés en aquesta secció: « Salou homenatja la seva dona més gran, Maria Teresa Capdevila 200 kg de confeti i 1.500 persones al Cós Blanc Xic's »


Ciudadanos puja 3,2 punts en estimació de vot i supera Podem ! directe!cat\nPolítica Última actualització Dilluns, 5 de febrer de 2018 16:00 h\nCiudadanos puja 3,2 punts en estimació de vot i supera Podem\nEl PP es manté en primera posició perdent 1,7, segons el CIS\nRedacció | El baròmetre del Centre d’Investigacions Sociològiques (CIS) del mes de gener confirma la tendència a la baixa registrada a l’últim indicador pel que fa a la intenció de vot del PP, PSOE, i situa Ciutadans com a tercera força, per davant de Podem. Segons l’indicador, el PP mantindria la primera posició amb una estimació de vot del 26,3% (-1,7% respecte al mes d'octubre), seguit del PSOE, que obtindria el 23,1% dels vots (-1,1%).\nautonomisme, CI, Ciudadanos, eleccions, Espanya, independència, Podemos, PP, PSOE\nCiutadans supera Podem i aconseguiria el 20,7% dels vots (3,2% més que a l'octubre), i la formació de Pablo Iglesias recuperaria part del vot perdut als últims sondejos i aconseguiria el 19% dels vots (0,5% més que a l'octubre). En solitari, En Comú Podem aconseguiria el 3,7% dels vots (+0,2%) i se situaria per davant d’ERC, amb el 3,4% (+0,7%), i del PDeCAT el 2% (+0,4%).\nEn intenció directa de vot –sense la cuina- la força més votada seria el PSOE, amb un 15,9%, per davant de Ciutadans, amb un 15,7%, del PP, amb un 15,5% i d’Units Podem, amb un 10,6%. A Catalunya la intenció directa de vot inverteix les primeres posicions i situa primer ERC amb un 3,6%, En Comú Podem amb un 1,8% i el PDeCAT amb un 1,4%.\nEl baròmetre es va fer mitjançant 2.500 entrevistes entre el 2 i el 14 de gener, és a dir, després de les eleccions del 21D i abans que es constituís el Parlament de Catalunya.\nRivera, el més ben valorat\nPel que fa a la valoració dels líders polítics, el més puntuat és Albert Rivera, que obté 4,01 punts de mitjana. Per darrere seu se situa Pedro Sánchez, amb un 3,68; Mariano Rajoy, amb un 2,87; i Pablo Iglesias, amb un 2,54. Dels portaveus catalans, Xavier Domènech obté 3,53 punts, Carles Campuzano 3,17 i Joan Tardà 2,71.\nCau la preocupació per la independència\nEl CIS del mes de gener també recull els principals problemes dels espanyols, que apunten novament a l’atur amb el 65,8% de les respostes (-0,4%), la corrupció, amb el 35,1 (+6,8%), els polítics i la política en general, amb el 24,3% (-3,2%) i els problemes econòmics, amb el 23% (+1,1%) a les primeres posicions.\nLa independència de Catalunya apareix al 14,9% de les respostes, gairebé la meitat que al mes d’octubre, quan ho feia al 29%.\nL'autonomisme, el model preferit dels espanyols\nPel que fa al model d’Estat, la primera opció dels enquestats és la continuïtat d’un Estat amb Comunitats Autònomes “com en l’actualitat”, que aconsegueix el 379% (-1,3%). Creixen lleugerament els que volen un Estat “amb un únic govern central sense autonomies”, amb el 17,9% (+0,4%) i en tercera posició se situen els que volen un Estat on les CCAA tinguin “més autonomia que en l’actualitat”, amb el 15,8% (+2,4% respecte a l’octubre).\nTambé creixen lleugerament els partidaris que es reconegui a les CCAA la possibilitat de convertir-se en estats independents, amb el 10,6% (+0,4%), i empaten amb els que volen CCAA amb “menys autonomia”, amb un 10,6% (-0,1%).


Paraules a la Fresca Virtual NOTICIAS\nTorna el juliol i torna el Paraules a la Fresca en format virtual! L'edició d'enguany està vinculada al projecte Camins Vius a Casa del Teatre L'Artesà, una experiència artística i formativa que ha portat als grups de teatre amb residència al centre cívic a treballar en un procés creatiu amb en David Espinosa, artista multidisciplinar que tracta de trencar els límits de la teatralitat. A partir de la peça "Conferència Espectacular" el procés ha convidat a les persones participants a reflexionar sobre el teatre i a replantejar les moltes maneres de portar-ho a escena.\nEl vespre del 24 de juliol, a les 20.30 h, gaudirem de la mostra final d'aquest procés via Zoom. Per gaudir de l'estrena en directe, cal enviar un correu a ccriberabaixa@elprat.cat. Aforament limitat!


Tancament de l’accés al Parc Nacional d’Aigüestortes i Estany de Sant Maurici per risc d’allaus a nivell 4. Parcs naturals. Generalitat de Catalunya\nParcs de Catalunya > Tancament de l’accés al Parc ...\nTancament de l’accés al Parc Nacional d’Aigüestortes i Estany de Sant Maurici per risc d’allaus a nivell 4\nEn aplicació de la normativa del Parc i per a la seguretat dels visitants, es recomana no accedir a aquest espai fins que les condicions millorin.\nL’episodi d’aquests darrers 4 dies ha deixat gruixos molt importants de neu en tot el Pirineu. En el cas del Parc Nacional d’Aigüestortes i Estany de Sant Maurici, amb una alçada mitjana de més de 2.000 metres, es fa evident amb gruixos acumulats de neu nova recent de més d’un metre, que en la majoria dels casos s’afegeix a la ja existent.\nDegut a que l’episodi de neu ha estat seguit per un augment de la temperatura, el risc d’allaus a totes les zones del Parc és de 4 sobre 5 segons l’escala europea de perill d’allaus i per tant els accessos al Parc estaran tancats fins a que el risc d’allaus es redueixi.\nRecomanem, per als propers dies, que en cas de voler realitzar alguna activitat al Parc (raquetes de neu, esqui de muntanya), us informeu bé de l’estat de la neu, del risc d’allaus establert així com prendre les mesures d’autoprotecció necessàries per a situacions com aquesta (ARVA, pala i sonda).\nContacteu amb les Cases del Parc i els Centres complementaris d’informació per a fer més segura la vostra visita.\nButlletí de Perill d'Allaus - Institut Cartogràfic i Geològic de Catalunya


María Luisa Tejedor - Viquipèdia, l'enciclopèdia lliure\nMaría Luisa Tejedor\nMaría Luisa Tejedor va ser una anarquista espanyola militant del grup d'acció directa Los Solidarios.\nModista professional, milità en l'anarquisme i des dels anys 1920 va freqüentar el grup Los Solidarios. María Luisa no era l'única dona militant del grup, que també incloïa Ramona Berni i Toldrà, Maria Rius i Pepita Not. Al desembre de 1926 fou detinguda a Bilbao després de la repressió de Doval a Gijón. Fou enviada a Madrid, on fou acusada d'haver organitzar el complot del Pont de Vallecas contra el rei amb els anarquistes Mariano Peláez López, Saturnino Aransáez Aransáez, Aurelio Fernández Sánchez i Manuel Truchero. Va rebre la llibertat condicional el 1928 i continuà la col·laboració amb el grup Nosotros però cinc anys més tard va ser condemnat a tres anys de presó. És coneguda per ser la companya del dirigent de la CNT Aurelio Fernández Sánchez.\n↑ Enciclopedia del Anarquismo Español, part 5 per la Fundació Anselmo Lorenzo\nExtret de l'article (italià) Maria Luisa Tejedor a l'anarcopèdia, editada sota llicència GNU.\nObtingut de «https://ca.wikipedia.org/w/index.php?title=María_Luisa_Tejedor&oldid=17618327»\nLa pàgina va ser modificada per darrera vegada el 16 oct 2016 a les 00:11.


Nous reptes vitals, noves respostes des de la ciència - Reial Acadèmia Europea de Doctors\nOct 29, 2021 | Coronavirus des del coneixement, Economia i política, Economia i política, Educació, ètica i valors, Medi ambient, Salut\nLa Reial Acadèmia Europea de Doctors-Barcelona 1914 (RAED) i la Fundació Pro Real Acadèmia Europea de Doctors van presentar el 25 d’octubre passat a la Sala d’Actes de Foment del Treball Nacional, seu de l’Acadèmia, el projecte Reptes Vitals per a una Nova Era. L’acte va estar encapçalat pel president de la RAED, Alfredo Rocafort, i moderat per l’acadèmic de número i president de l’Institut de Relacions Internacionals de la RAED, José Ramón Calvo. Hi van participar també els acadèmics numeraris i membres de la Junta de Govern Maria Àngels Calvo i Jordi Martí, així com l’acadèmica d’honor i ex-presidenta i ex-ministra de l’Equador Rosalía Arteaga i l’acadèmica corresponent i coordinadora del projecte Cecilia Kindelán. Se’ls va sumar Miquel Ventura, director de projectes de la Fundació. Els ponents van exposar la metodologia de treball i criteris per a la selecció de les temàtiques, l’estil editorial, l’impacte que esperen generar als diferents col·lectius socials i les accions derivades dels continguts del document anual que es duran a terme en el marc del projecte.\nAlfredo Rocafort es va felicitar pel gran impacte que va tenir el projecte a la seva primera edició, que va culminar amb la publicació d’una obra de referència en què van participar 38 autors de reconegut prestigi, entre ells diversos premis Nobel, ex-ministres i ex-caps d’Estat. De cara a la segona edició va avançar els cinc desafiaments que el comitè científic del projecte ha focalitzat: el col·lapse de la biodiversitat, el canvi climàtic, la recessió econòmica, la desigualtat social i les futures pandèmies. Desafiaments que responen, va assenyalar, a quatre causes ben conegudes: l’actual model de desenvolupament econòmic, el creixement demogràfic, el model educatiu i el patró polític dominant. “Cal transformar i reorientar els actuals models de desenvolupament per viure en pau i en harmonia amb la natura”, va assenyalar.\nJosé Ramón Calvo, per part seva va explicar que projecte va tenir la seva gènesi durant la pandèmia, la qual cosa per una banda va marcar el seu desenvolupament i va fixar l’oportunitat de la seva resposta des de la ciència. “És un projecte unànimement lloat com a obra de referència, elaborat en un moment que fa que els seus protagonistes mereixin un reconeixement afegit. El gran avantatge que tenim com a acadèmia multidisciplinari és que abastem tots els àmbits i aquesta obra n’és el millor reflex”, va assenyalar l’acadèmic abans d’introduir els ponents i donar pas a les intervencions.\nEl primer va ser Miquel Ventura, que va explicar com es va forjar el projecte. “El repte fonamental era seleccionar els temes que ens afecten com a humanitat i fer valdre el coneixement de la Reial Acadèmia per trobar des de la ciència les millors vies de resolució. Així va ser com vam definir 15 desafiaments vitals, tots transversals, tot i que vam posar com a prioritat la pandèmia. Es tracta d’un document innovador i disruptiu, amb una visió holística i innovadora, que aporta solucions i idees, alhora que força i promou el compromís social i l’acció”, va assenyalar Ventura. De cara al pròxim lliurament, el director de projectes de la Fundació Pro Reial Acadèmia Europea de Doctors va avançar que els seus continguts se centraran en el binomi “Sostenibilitat i Economia”, integrant temàtiques sobre el valor del capital natural, l’economia regenerativa, l’educació a la nova era digital, l’ètica i els valors i, entre d’altres, el disseny de les ciutats del futur o la importància d’invertir en biodiversitat.\nCecilia Kindelán també va celebrar l’èxit del primer lliurament i la seva qualitat malgrat tots els condicionants que en van marcar la seva elaboració. “Vam començar en un moment especialment difícil, però vam aconseguir que acadèmics i científics que són referents als seus camps d’estudi ens plantegessin respostes des de punts de vista innovadors. No els vam donar unes pautes editorials estrictes més enllà del caràcter divulgatiu dels articles i l’alt nivell del resultat és a la vista”, va considerar. En aquesta segona edició del projecte, l’acadèmica tornarà a assumir-ne la coordinació editorial.\nPer la seva banda, Jordi Martí va destacar el valor de Reptes Vitals davant d’una era de renovades “fake news” i informacions contradictòries. “Ja parlem d’una disciplina nova, l’agnotologia, que és ciència de la desinformació. Un dels reptes més importants per a la Reial Acadèmia i per a la Fundació és desemmascarar aquestes campanyes organitzades que triomfen a determinades capes de la societat”, va assenyalar. L’acadèmic també va apuntar els reptes que fa uns anys semblaven impossibles i en els que ara la societat està començant a posar tot el seu afany, com la sostenibilitat, l’economia circular o la lluita contra les pràctiques poc ètiques. “Necessitem solucions ètiques i estètiques, una òptica que potser encara es considera secundària, però si volem una transformació profunda del món actual s’han de desenvolupar”, va dir.\nMaria Àngels Calvo va centrar el discurs en l’àmbit de la salut, que va definir d’acord amb els postulats de l’Organització Mundial de la Salut no ja com l’absència de malaltia, sinó un sentiment de benestar, en què intervenen molts factors. És, va afirmar, un repte vital més vigent que mai quan encara estem immersos a la pandèmia de la Covid-19. Així mateix, va reivindicar el concepte d’una sola salut, no només de persones i animals, sinó també del medi ambient. “Una de les principals coses que hem après en aquesta pandèmia és la prevenció, que forma part de la nostra vocació com a sanitaris. Però tinguem en compte que l’home és l’únic animal que ensopega dues vegades a la mateixa pedra i en salut no podem escatimar”, va defensar.\nFinalment, Rosalía Arteaga va destacar l’ensenyament, la seva obligada transformació durant els mesos d’estricte confinament i el seu futur com un dels grans reptes globals que cal mirar des d’una òptica oberta. “Hem de garantir l’educació pública i universal, així com a la sanitat. I avui dia són serveis fonamentals que no tenim tots. Si educar i atendre pacients va ser difícil a Espanya en el moment més dur de la pandèmia, podeu imaginar com va ser a altres països”, va assenyalar. Va posar com a exemple el seu país, l’Equador, on s’estima que 100.000 nens van perdre el contacte amb els mestres durant els moments més durs de la pandèmia i en molts casos encara no ho han recuperat.\nL’acadèmica d’honor es va aturar en els reptes que s’obren de manera específica per a Iberoamèrica coincidint amb la candidatura per liderar la Secretaria General Iberoamericana, l’organització que agrupa els 22 països que conformen la comunitat iberoamericana. En aquest sentit va apuntar a la seva prometedora connexió amb Europa, amb Espanya i Portugal com a ponts. “Europa es pot i ha de reforçar amb Iberoamèrica i ser un contrapunt al pols entre els Estats Units i la Xina que marca el nou ordre mundial”, va considerar.\nPreviousLa recerca com a vector de la transició energètica y el retrobament de civilitzacions\nNextEls efectes sobre la salut de la conjunció de la Covid-19 i la crisi climàtica


Incendi a les golfes d'una casa al centre d'Albesa - Teleponent\nInici Comarques Noguera Incendi a les golfes d’una casa al centre d’Albesa\nIncendi a les golfes d’una casa al centre d’Albesa\nEl foc podria haver afectat les bigues de la casa, raó per la qual l’habitatge ha quedat precintat de manera preventiva\nCarrer Nou d'Albesa on ha tingut lloc l'incendi aquesta matinada (Google)\nSegons informen els Bombers de la Generalitat aquesta matinada s’ha produït un incendi d’habitatge a Albesa (carrer Nou, 10), on el foc ha destruït totalment les golfes d’una casa de tres alçades. L’avís havia arribat a les 00.08 hores. L’incendi, les causes del qual encara no s’han determinat, podria haver afectat les bigues de la casa, raó per la qual l’habitatge ha quedat precintat de manera preventiva, a l’espera que els serveis tècnics municipals puguin fer-hi una revisió de l’estructura. L’incendi havia quedat controlat a les 01.04 hores i extingit, a les 02.39h.\nA Lleida també s’han produït dos incendis que han calcinat dos vehicles.\nArticle anteriorDos vehicles cremats aquesta nit a Lleida en dos incendis\nArticle següentIngressen a presó dos homes per participar en un robatori violent a Organyà


Hotel Širák Most República Txeca - Ofertes d'hotels amb els MILLORS DESCOMPTES EN LÍNIA\nSiroky Vrch 364, Most, Most, República Txeca, 434 01 - Veure al mapa\nTant si es tracta d'un viatge de plaer com si és de negocis, Hotel Širák és una elecció d'allotjament magnífica quan visiten Most. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nHotel Širák també ofereix moltes instal.lacions per enriquir la seva estada a Most. A l'hotel s'hi pot gaudir d'unes comoditats de primera classe com Wi-Fi gratuït en totes les habitacions, recepció 24 hores, instal.lacions per a minusvàl.lids, magatzem d'equipatge, aparcament de cotxes.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix moltes oportunitats d'oci úniques, com centre esportiu, camp de golf (a 3 km), parc infantil, pistes de tennis, jardí. Descobreixi una encantadora mescla de servei profesional i ampla gama de característiques a Hotel Širák.\nTots els tipus de viatgers (79) Parelles (16) Viatgers en solitari (34) Famílies amb infants petits (7) Famílies amb infants grans (6) Grups (16)


EN EL MEU LLOC: Les Marjaletes de Beniarrés\nPublicat per Carles Tomàs a 17:45\nJusto Sellés 15 de maig de 2011 a les 19:39\nUna petita marjal a 1000 metres d'alçada és un terreny digne d'explorar. De segur que, pese als incendis, encara resta algun reducte de vegetació riberenca interesant.\nLes vistes de la cresteria nord de Benicadell que mostra el vídeo son impresionants. Què gran muntanya és Benicadell!!! I que sort tenim que siga nostra!!!\nCarles Tomàs 15 de maig de 2011 a les 19:47\nN'havia sentit parlar molt, però no hi havia estat mai, tot i lo fàcil que resulta des de les Planisses. Em va sorprendre comprovar la humitat del terreny, perquè quan el veus pujant pel port, et sembla que siga un espai sec, com la cara sud del Benicadell.\nAlfredRussel 5 de juny de 2013 a les 13:57\nVaig tornar per allà diumenge passat --m'abellia veure la senda que s'acaba de reobrir i, de pas, les orquídies que sovintegen en aquella zona-- i amb el teu permís he enllaçat aquesta entrada al meu blog. Per cert, amb les últimes pluges, les Marjaletes (en el sentit d'aiguamoll) feien honor al seu nom.


Empúries, les Medes, el Cap de Creus i Tossa, entre els destins més mal senyalitzats - El Gerió Digital\nUn estudi del RACC conclou que l'excessiva distància entre senyals a les carreteres gironines és un "problema greu" per als conductors\nDimecres, 13 de juliol de 2011 15:12h\nEl parc natural de les Illes Medes és un dels destins més mal senyalitzats de la Costa Brava © ACN\nL'Hospital Comarcal de Blanes és un dels destins més mal senyalitzats de la Costa Brava © ACN\nL'estudi del RACC conclou que el jaciment d'Empúries és un dels destins més mal senyalitzats © ACN\nA l'hora d'avaluar la senyalització a les carreteres de la Costa Brava, el RACC ha partit de 36 itineraris diferents. Els tècnics han fet els recorreguts en cotxe, prenent fotografies i imatges en vídeo de tots els senyals que els indicaven el punt de destí. En total, s'han auditat 737 quilòmetres de la xarxa viària de la demarcació.\nEls itineraris que s'han traçat, en la majoria dels casos, començaven a les diferents sortides de l'AP-7 que donen accés a la Costa Brava. Tot i això, també s'han fet recorreguts partint des del centre de poblacions turístiques de cada comarca: Roses (Alt Empordà), Platja d'Aro (Baix Empordà) i Lloret de Mar (Selva).\nEls destins que ha escollit el RACC a l'hora de fer l'auditoria són diversos, però tots s'han centrat en llocs relacionats amb el turisme. Així, per exemple, s'ha anat als tres parcs naturals de l'Empordà, al museus com el Dalí o el jaciment d'Empúries, i a municipis com la Bisbal o Tossa de Mar.\nL'estudi també ha analitzat la senyalització dels tres hospitals comarcals (Figueres, Palamós i Blanes), per veure com els turistes poden arribar-hi en cas de malaltia i urgència.\nL'anàlisi del RACC aprova amb escreix factors com la visibilitat, el manteniment o la comprensió dels senyals existents (en tots els casos, la nota mitjana supera el 8 sobre 10). Però a l'hora d'avaluar la distància entre senyals, i el punt d'inici a partir del qual es col·loquen, aquí l'auditoria suspèn estrepitosament la Costa Brava.\nSuspens en senyalització\nI és que, de mitjana, no s'arriba ni a l'aprovat (l'avaluació es queda en un 4,4). L'auditoria recull que, entre els destins més mal senyalitzats de la Costa Brava hi ha el jaciment d'Empúries (no hi ha cap senyal entre l'AP-7 i fins gairebé arribar a l'Escala), els parcs naturals del Cap de Creus i les Illes Medes (només se senyalitzen quan s'entra a Roses o a Torroella de Montgrí) i el municipi de Tossa de Mar (un cop s'abandona la C-35, no hi ha cap més referència fins que es veu el cartell del poble).\nPer al gerent de programes de la Fundació RACC, Xavier Ruestes, els hospitals de Figueres i Blanes són dos exemples més de dèficit de senyalització. "Es tracta de centres sanitaris que no estan senyalitzats fins que no s'ha entrat al municipi i, gairebé, s'ha arribat fins a la porta de l'hospital", ha dit Ruestes.\nPer al gerent del RACC, l'excessiva distància entre senyals en vies interurbanes o, simplement, el fet que no s'assenyalin itineraris fins gairebé arribar a destí, és "un problema greu" de les carreteres de la Costa Brava. Ruestes ha dit que aquests dèficits faciliten que els turistes -sobretot, els estrangers- es perdin i, en alguns casos, poden incrementar el risc al volant.\nRuestes ha dit que aquest "aspecte crític" només es pot solucionar millorant la "coordinació" entre les administracions que són titulars de les diferents carreteres. "Cal que Generalitat, Diputació i Estat es posin d'acord per elaborar un protocol de senyalització clar en vies interurbanes, que inclogui tant les distàncies entre senyals com aquells punts d'interès turístic que cal situar dins els itineraris", ha dit el gerent del RACC.\nEn definitiva, es tracta que els diferents senyals mantinguin una continuïtat. Així, per exemple, en el cas del parc natural del Cap de Creus, que aquest destí s'assenyali tant a l'autopista AP-7 (titularitat de Foment), com a la carretera C-260 (Generalitat) o a les vies locals que porten cap al parc (titularitat de la Diputació).\nD'altra banda, l'anàlisi del RACC també detecta alguns punts que cal millorar en determinats indrets. Per exemple, demana que no s'incloguin més de quatre destins en un sol cartell (en alguns llocs, hi ha senyals amb 7 ó 8 destins). A més, en casos específics -com en el del Museu Dalí, per exemple- es demana que els diferents senyals incorporin un sol pictograma per identificar el punt d'interès turístic.\nXavier Ruestes ha dit que l'auditoria de senyalització s'ha elaborat a partir de les queixes dels usuaris del RACC (una de cada quatre feia referència a aquest àmbit). Ara, els resultats de l'estudi s'enviaran a les diferents administracions. El RACC ja ha dit que estarà "amatent" per veure si es fa cas de les conclusions de l'estudi, i que s'aniran fent auditories periòdicament.


25/11 – Que s’estengui com una taca d’oli – AFA Torre de la Llebre\n25/11 – Que s’estengui com una taca d’oli\nLlegeixo que avui, 25 de novembre, és el Dia Internacional de l’Eliminació de la Violència contra les Dones. I me n’oblido. Perquè així d’entrada penso que de violència jo no en pateixo cap, afortunadament. I després busco d’on ve la paraula “dona” perquè m’encanta conèixer l’origen de les paraules. I veig en algun lloc que “dona” ve del llatí domina («senyora de la domus, ‘casa’»). Senyora-de-la-casa. Busco d’on ve la paraula “home”. No veig que digui res de cap casa. I ja tinc clar que no comencem bé el dia.\nRumio una mica més. D’on ve “violència”? I busco a la wikipedia, que dona per molt, i veig que prové del llatí violentia i que el seu origen és vis que “designa l’ús de la força sense respecte per la seva legitimitat”.\nI bé, potser sí que hi ha violències que no són físiques però que són violències oi? I penso en quan m’interromps mentre parlo per parlar tu o quan et fas teva una idea meva sense dir que ho havia pensat jo. I també reflexiono sobre les vegades que sento dir a un home que “ajuda” a la seva parella dona quan en realitat fa el que li toca fer (i ja sabem que la cosa de l’ajuda sempre implica certa voluntarietat i l’estar en deute oi?) o quan al tren el que s’asseu al meu costat ocupa un tros del meu espai esperant que jo m’ajusti en el raconet que em deixa o quan tinc por quan torno a casa i és de nit. I recordo com de qüestionada m’he sentit quan m’he posicionat d’una determinada manera i al meu homòleg home li han lloat el “tenir les idees clares”. I finalment em pregunto per què a vegades les classes dels nens i les nenes es diuen “classe dels lleons” o “classe dels inventors”, per exemple, i ens costa incloure a les lleones i a les inventores quan pensem en com ens direm… i em qüestiono per què sovint de la mateixa conducta d’ells en diem “lideratge” i d’elles “manaires”…\nAixí que, ara que ho penso, potser el proper cop que m’interrompis et demanaré que em deixis acabar. I també defensaré una idea com a meva quan ho sigui, sense invisibilitzar-me, perquè la veritat és que ja no em dona la gana. I si sento el comentari de “l’ajudo” et recordaré que un adult que fa el que fas tu és senzillament un adult funcional i que francament les gràcies en tot cas han de ser mútues. I si algú envaeix el meu espai li donaré un copet perquè s’adoni que li toca un seient i no un seient i mig. I tindré cura amb el llenguatge que utilitzo perquè finalment com parlem és com definim i construïm el món.\nI així, poc a poc, espero anar fent passos que s’estenguin com una taca d’oli perquè les violències “petites” són les que porten a les violències grans i aquestes, lamentablement, estan sempre més a prop del que ens imaginem.\nPD: Recordar és una paraula formada per “re” (que vol dir “de nou”) i “cordis” (que vol dir “cor”). Recordar significa “tornar a passar pel cor”. Espero que recordis el que he compartit amb tu. Jo ho recordaré perquè m’ha travessat el cor. Espero que a tu també.\nComissió de Gènere de l’AMPA de l’escola Torre de la Llebre\ndia de la dona, feminisme, Gènere, igualtat, no violència\nL’AMPA de Torre de la Llebre ja és AFA!\nOne thought on “25/11 – Que s’estengui com una taca d’oli”\nCristina Jiménez ha dit:\n25 Novembre 2021 a les 9:51\nUn escrit brutal i ple de veritats. Amb una mica cadascú conseguirem que la taxa d’oli s’estengui. Moltíssimes felicitats i moltíssimes gràcies per aquest escrit!!!


Estudi científic “Healthy Communities” a Sallent i Cardona.\nLa Fundació Science, Health & Education (SHE) – Fundació “la Caixa”, liderada pel prestigiós cardiòleg Dr. Valentí Fuster, reprendrà el projecte Healthy Communities 2030 a Sallent i Cardona (Bages) el setembre del 2021. Es tracta d’un pioner i ambiciós projecte d’investigació centrat en la salut que requerirà la participació de 2.300 persones dels dos municipis bagencs amb l’objectiu de validar que la intervenció en una comunitat —a través dels programes integrals que han estat dissenyats pel Dr. Fuster i el seu equip científic— impacta de manera positiva en els hàbits de vida de la seva ciutadania, aconseguint, així, la millora de la salut i de la qualitat de vida, i la reducció del risc de patir malalties cardiovasculars, primera causa de mort al món.\nEl projecte Healthy Communities 2030, que s’havia d’iniciar el segon trimestre del 2020, va quedar ajornat a l’abril del mateix any per la pandèmia de la covid-19. Durant aquest temps, l’equip pedagògic de la fundació ha treballat en el desenvolupament d’un nou model híbrid, adaptat a la nova realitat, que incorporés sessions en línia, dinamitzades per experts, juntament amb activitats presencials que garantissin totes les mesures de seguretat necessàries per protegir la salut dels participants.\nA les 2.300 persones que formaran part del projecte, se’ls hi prendran una sèrie de mesures com el pes, l’estatura, el perímetre de la cintura, la pressió arterial, el colesterol, els triglicèrids, la glucosa en sang, la força muscular, els hàbits d’alimentació, l’activitat física, la son, el consum de tabac i el nivell d’estrès. D’aquests mesuraments s’obtindran uns informes que seran entregats a cada participant on hi constaran unes conclusions individuals i unes propostes de millora de salut en cada cas.\nSallent, en canvi, serà població control i assumirà un paper essencial en el projecte, ja que serà la clau per establir una comparativa entre els dos municipis. La població de Sallent seguirà la seva estratègia pròpia de salut comunitària i es beneficiarà dels informes de salut individuals que es proporcionaran a cada participant després dels mesuraments. Durant el projecte, que té una durada prevista de deu anys, s’aniran repetint els mesuraments, tant a Cardona com a Sallent, per avaluar el curs de la intervenció sobre aquestes poblacions.\nArxivat a: HEALTHY COMMUNITIES SALLENT CARDONA BAGES


'Cantem El Botó Màgic' un videoclip col·lectiu en llengua de signes | Les Corts\nImatge promocional de la campanya ‘Cantem el Botó Màgic’\nL’objectiu del vídeo és contribuir a posar en valor la riquesa de la diversitat i acostar la llengua de signes catalana a tothom.\nEl 3 de desembre, Dia Internacional de les Persones amb Discapacitat, es publicarà el videoclip creat amb els vídeos rebuts per persones, escoles, famílies, grups de música… etc.\nMirar el tutorial del videoclip del “El Botó Màgic”.\nRepassar la cançó amb el vídeo d’acompanyament.\nTothom qui hi participi entrarà en el sorteig de dues actuacions d’El Botó Màgic.\nAquesta iniciativa ha rebut el suport de la Subdirecció General d’Escola Inclusiva de la Generalitat de Catalunya, el Consorci d’Educació de Barcelona i l’Ajuntament de Barcelona a través de l’Institut Municipal de Persones amb Discapacitat de Barcelona, l’Institut Municipal d’Educació de Barcelona i el Districte de Sarrià – Sant Gervasi. També hi ha col·laborat l’empresa Cellnex.


B7 programació i robòtica : de febrer 2015\nAvui era dia de vaga i el jorge i jo hem estat centrantnos en el extrusor i els seus sensors de temperatura, per veure si el problema estava allà, hem conectat l'alimentacio del extrusor a una font apart i l'hem engegant junt a la placa ramps i la pantalla LCD. A la pantalla constava que la temperatura estava augmentant.\nConclusio: El extrusor i esl sesus sensors estan be\nUn cop demostrat lo del extrusor ens hem centrat amb els servos intentant que funcionessin amb la font de alimentacio apart, no vam conseguir res. El proxim dia ens centarem al el servo del capçal ja que creiem que es el que te el porblema, e\nPublicat per jorge gonzález a 4:28 Cap comentari:\nAvui ens hem dedicat a pontejar el fusible que possiblement donava errors i hem reconectat el extrusor peer comprovar si amb el fusible pontejat s'escalfava, si fos aixi el problema ja estaria localitzat pero demoment no hem arribat a escalfar el extrusor.\nPublicat per jorge gonzález a 5:25 Cap comentari:\nAvui ens hem separat en dos grups: en ferran i jo ens hem centart en buscar esquemes del servos de manera que els poguem provar i descartar-hi la averia en ells.Per la ltre banda en roc i en pol han estan porvant la arduino amb el software de blink per provar si anava com havia de anar. el resultat ha sigut positiu, la arduino funciona com ha de funcionar.\nPublicat per jorge gonzález a 3:27 Cap comentari:\nCerques a fer:\nCaldria disposar d'una entrada al blog amb un índex amb vincles als videos de muntatge de la iprusa3\nCrear una entrada amb referència de la RAMS. Datasheet, esquema de connexions de sortida dels motors, resistors, sensors,... Fusibles??\nCrear una entrada amb la material de referència de la placa Arduino de la nostra impressora. Datasheet, esquema de connexions de sortida dels motors, resistors, sensors,...\nCrear una entrada amb vincles a totes les pàgines que ens puguin servir d'ajut per obtenir informació sobre la nostra impressora: REP RAP, CLONE WARS; Fòrums de la iprusa3,...\nComprovacions físiques amb els motors i resistència extrusor amb connexió directa. A què voltatge funcionen els servos? I les resistències?\nPublicat per jorge gonzález a 3:11 Cap comentari:\nCerques a fer:Caldria disposar d'una entrada al bl...


A la Vajol van interceptar un vehicle llançadora i van arrestar tres persones en dos cotxes\neva batlle 23.01.2018 | 09:59\nL´actuació del dia 16. guàrdia civil\nLa Guàrdia Civil ha detingut vuit persones i ha comissat fins a 60,6 quilos de marihuana en quatre controls fronterers. En una de les actuacions, els agents asseguren que van interceptar un vehicle llançadora que intentava anar a França pel Coll de Manrella, a la Vajol. Aquí van arrestar tres persones. Dos al vehicle llançadora i un en un de posterior, familiar dels anteriors, que transportava 10,4 quilos de marihuana.\nAquí els agents van fer aturar un vehicle amb matrícula espanyola i que estava ocupat per una dona.\nEls agents la van identificar i després van procedir a la inspecció de l'automòbil. Aquí va venir a la sopresa: van descobrir que en els seients del darrere i al maleter hi havia dues bosses d'esport de color negre que contenien marihuana. En total, 33 quilos. La dona va acabar detinguda per tràfic de drogues.\nEl segon comís de droga va ser l'endemà, dia 16, pels volts de dos quarts de deu de la nit. Agents de la mateixa unitat van identificar els ocupants d'un vehicle amb matrícula alemanya que circulava per l'autopista a l'altura de la Jonquera. Hi anaven dos homes de nacionalitat polonesa.\nQuan els agents van escorcollar el cotxe hi van trobar 50 paquets amb marihuana, que pesaven 15,2 quilos. Ambdós ocupants del vehicle van acabar detinguts per un delicte contra la salut pública.\nA la Jonquera i la Vajol\nEl dijous de la mateixa setmana, pels volts de les deu de la nit, els agents de la Jonquera van fer un altre comís de marihuana. Va ser pels volts de les deu de la nit a la sortida 1 de l'autopista a la Jonquera.\nAquí van detenir un home de nacionalitat francesa i un de portuguesa. I és que després d'identificar-los i inspeccionar el vehicle amb plaques franceses amb el qual viatjaven els van trobar 10 bosses que contenien dos quilos de marihuana.\nI per últim, el divendres pels volts de les tres de la matinada els agents de la Guàrdia Civil de la Jonquera estaven fent un control al coll de Manrella, a la Vajol. Aquí van fer aturar un cotxe que duia plaques espanyoles. Van identificar els seus dos ocupants: un home de nacionalitat espanyola i un de francesa.\nMentre els agents escorcollaven l'automòbil, en aquest mateix punt fronterer va arribar un altre vehicle, en aquest cas amb matrícula francesa i ocupat per una sola persona.\nEls agents van identificar el conductor i van veure que era un ciutadà francès, familiar dels altres dos als quals els estaven escorcollant el vehicle.\nUn vegada inspeccionat el cotxe d'aquest últim, els agents de la Guàrdia Civil van trobar set bosses que contenien 10,4 quilos de marihuna.\nEls agents, davant la possibilitat que el primer vehicle es tractés d'un vehicle llançadora per avisar de controls policials i que els tres eren familiars, van procedir a la detenció de tots ells per un presumpte delicte contra la salut pública.\nTots les diligències instruïdes, juntament amb els detinguts i la droga comissada en els diversos controls, van passar a disposició del jutjat d'instrucció de guàrdia a Figueres.


Secció Sindical de la UGT a la UAB : Ja saps els darrers esdeveniments?\nJa saps els darrers esdeveniments?\n3 de 3: Les nostres propostes avancen!!\nLa primera: El passat dimarts vam tenir l'últim Plenari d'aquest Comitè d'Empresa, en funcions, i va ser aprovada la nostra proposta per a majors de 55 anys i malalts crònics tal i com també es va aprovar en Junta.\nJa sabeu que estàvem treballant aquesta millora per l'enquesta que vam remetre al col·lectiu i per l'escrit de la setmana passada en que us adjuntàvem el text, però si voleu més informació no dubteu a contactar amb nosaltres.\nLa segona: La proposta de períodes especials i vigílies de festiu, que ja va ser portada a negociadora de calendari laboral i ordinària, que ja us vam adjuntar també en el passat e-mail informatiu, també va ser ratificada pel Comitè d’Empresa.\nSeran portades properament a Registre i a negociadora. Esperem poder tirar-les endavant ja que tenim un informe molt elaborat que avala la viabilitat de la primera, i la segona ve a millorar la conciliació de tots els treballadors per a dates i períodes molt puntuals.\nI la tercera: La nostra proposta de projecte millora de salut laboral, la qual també us vam adjuntar la setmana passada, els altres sindicats amb representació a aquest Comitè ens van donar l'aprovació a la nostra iniciativa però a treballar i desenvolupar pels companys delegats de prevenció del proper Comitè d'Empresa.\nEstem molt satisfets d’aquests resultats, està clar que quan es treballa en la bona línia les coses han de tirar endavant i tot allò que suposa un benefici per a la comunitat no pot quedar enrera. Esperem que al proper Comitè puguem continuar treballant en aquesta bona dinàmica.\nReorganització d’estructures: la negociació s’obre camí cap a l’entesa.\nAhir va tenir lloc la primera negociadora de reorganització d'estructures de PAS-L i se’n va informar als treballadors del col·lectiu d'slipis que van assistir a l'assemblea davant el Rectorat a les 14h.\nSi no has pogut venir et fem un resum de les principals conclusions:\n- Recordeu la proposta del comitè de no perdre l’estructura del Slipi? Doncs bé, la Gerència, fent un estudi més ampli de la situació després de veure les nostres demandes, ha vist que en efecte la “caixeta” dels slipis no pot desaparèixer. Han vist la complexitat de reduir les nostres tasques a una situació residual i es consultarà al PAS de cada edifici per conèixer la nostra realitat i especificitats, així com les necessitats de cadascú.\nD’aquí sortiran dues possibilitats : l’slipi amb carrera professional logística o administrativa, a elecció del treballador o per capacitació.\nTenen intenció de tenir-ho tancat o , si més no, en marxa abans de les eleccions a l'equip de govern, o sigui que en un any aproximadament.\n- Ens garanteixen la preservació de tots els llocs de treball, és a dir, la RLT no disminuirà. El que no ens han garantit és que quedi la mateixa distribució que ara. N’haurem d’estar atents.\n- De resultes de l’assemblea, el Comitè ha demanat als membres que formin part del col·lectiu que s'ofereixin voluntaris preferentment per formar part dels grups de treball del seu edifici per assegurar-nos de que aquestes 7 persones seran representatives i no quelcom posat a dit per la Gerència indiscriminadament.\n- Per fi el col·lectiu de biblioteques serà inclòs en aquesta part de la negociació. Fins ara parlaven de 2ª fase, però els hem remarcat que cap slipi pot quedar fora de la primera fase, i menys encara el col·lectiu que, de manera reconeguda en un informe i des de fa més de 5 anys, ja ve desenvolupant tasques que en un 70% son administratives o especifiques de biblioteca. Des de la UGT creiem que aquest col·lectiu ja hauria d’haver estat reconegut fa anys i que anem tard, no son fase 1 ni fase 2, son fase 0… No és el que voldríem però és un pas endavant!\n- No acaben d’entendre que el col·lectiu de vigilants també son LG4 i també en alguns llocs estan fent tasques d’slipi i, i que per tant no poden quedar fora d’aquesta fase d’estudi ja que a més això n’impossibilitaria el seu trasllat, però com a mínim ens han escoltat. Potser més endavant ens ho reconeixen.\nNo ens sembla un mal inici, doncs han tingut en compte part dels límits que ens marcàvem des de la UGT: conservar tots els llocs de treball, escoltar els treballadors, garantir la possibilitat de tenir una carrera professional real, respecte de la voluntat dels treballadors per escollir el seu futur i inclusió dels slipis de biblioteques a aquesta primera fase.\nHaurem de seguir treballant per tal d'aconseguir el canvi de categoria per a tot el col·lectiu imantenir així intactes les possibilitats de trasllat i de carrera professional, així com pergarantir el reconeixement de les tasques ja desenvolupades pels slipis de biblioteques.\nEl proper dimecres tindrà lloc una Assemblea de Capítol VI on s'informarà al col·lectiu dels avenços de la darrera reunió de la Comissió. Esperem la vostra assistència.\nEtiquetes de comentaris: 2015, majors 55 anys, malats crònics, PAS, Propostes d'UGT, reorganització


FÒRUM VENDRELL - Treballem junts: Educació per a la Sostenibilitat\nEl divendres 30 de novembre vam cel.lebrar el Fòrum d'Escoles Verdes de primària al Vendrell. Aquest Fòrum d’Escoles Verdes va ser el primer d’aquesta tardor a les comarques de Tarragona i l’Ebre. Pensat com una jornada d’intercanvi entre les diferents escoles que formen part del Programa Escoles Verdes i va reunir un total de 11 centres de les comarques del Baix Penedès, l’Alt Camp i el Tarragonès.\nEl total de participants va ser de 70 persones; 48 alumnes i 22 mestres que van aprofitar la jornada per compartir experiències i idees per millorar l’educació per a la sostenibilitat i poder aplicar noves accions d’Escola Verda als seus respectius centres.\nDurant el matí el Fòrum es va realitzar a l'Escola de música, un cop recollides les acreditacions i preparada la parada del mercat, tots els participants van assistir a la PRESENTACIÓ I BENVINGUDA DE LA JORNADA que va anar a càrrec dels representants de la Generalitat, de l’Ajuntament del municipi que acollia el Fòrum i de Cel Rogent com a assessoria del Programa Escoles Verdes al territori.\nAcabat el mercat, i després d’esmorzar, els alumnes i mestres es van separar per poder treballar dinàmiques amb grups més reduïts. Tant mestres com alumnes van TREBALLAR I REFLEXIONAR SOBRE ELS ODS (Objectius de Desenvolupament Sostenible -Agenda 2030 ) però cada col·lectiu ho va fer de manera diferent.\nEn aquest cas, un cop acabades les dinàmiques, alumnes i mestres vam anar a la platja de Coma-ruga on vam dinar i vam poder menjar les diferents postres que cada escola havia preparat i portat per compartir. L’acció conjunta, es va desenvolupar a l’Espai Natural Protegit de Les Madrigueres i va consistir en una plantada de diferents espècies vegetals típiques d’aquests ecosistemes costaners com el tamariu (llacunes) i el lliri de mar (dunes).\nPer finalitzar la jornada, es va fer una petita cloenda conjunta al mateix espai on havíem dinat i a continuació, cada escola amb els seus representants va poder tornar al seu municipi.\nAgraïm la bona predisposició de l'Ajuntament del Vendrell i l'Escola de música per cedir-nos els diferents espais, el servei d'autobús, i fer possible aquesta Trobada d'Intercanvi Territorial.